‘PS’ฟื้นเร็วทริสให้คงที่ หุ้นกู้5พันล.
&#8220;ทริส&#8221; เปลี่ยนมุมมองหุ้น PS จากเชิงลบเป็นคงที่ หลังผลงานครึ่งปีแรกฟื้นจากน้ำท่วม พร้อมแจกเครดิต A หุ้นกู้ชุดใหม่วงเงิน 5,000 ล้านบาท
17 ส.ค. 2555

“ทริส” เปลี่ยนมุมมองหุ้น PS จากเชิงลบเป็นคงที่ หลังผลงานครึ่งปีแรกฟื้นจากน้ำท่วม พร้อมแจกเครดิต A หุ้นกู้ชุดใหม่วงเงิน 5,000 ล้านบาท 
บริษัท ทริส เรทติ้ง ประกาศปรับแนวโน้มอันดับเครดิตของบริษัท พฤกษา เรียลเอสเตท (PS) เป็น “Stable” หรือ “คงที่” จาก “Negative” หรือ “ลบ” และคงอันดับเครดิตองค์กรและหุ้นกู้ไม่มีประกันชุดปัจจุบันของบริษัทที่ระดับ “A” เช่นเดิม รวมถึงให้อันดับเครดิตที่ A สำหรับหุ้นกู้ชุดใหม่วงเงิน 5,000 ล้านบาท
การเปลี่ยนมุมมองจากเชิงลบเป็นคงที่สะท้อนว่า บริษัทสามารถฟื้นตัวจากน้ำท่วมได้เร็วกว่าที่คาดการณ์ไว้ ตลอดจนผลดำเนินงานงวดครึ่งปีแรก ฟื้นตัวเร็วกว่าที่ทริสคาดการณ์ไว้ และคาดว่าบริษัทจะยังคงรักษาผลประกอบการที่แข็งแกร่งไว้ในระดับปานกลางและรับรู้รายได้จากการส่งมอบสินค้าได้ตามแผนที่วางไว้ ซึ่งจะทำให้อัตราส่วนเงินกู้รวมต่อโครงสร้างเงินทุนลดลงและทำให้ฐานการเงินแข็งแกร่งขึ้น 
ทั้งนี้ อัตราส่วนเงินทุนจากการดำเนินงานต่อเงินกู้รวมลดลงเป็น 13.55% ในปี 2554 และ 7.52% ซึ่งยังไม่ได้ปรับอัตราส่วนให้เป็นตัวเลขเต็มปีในช่วง 6 เดือนแรกของปี 2555 จาก 22.13% ในปี 2553 
อย่างไรก็ตาม ในงวดครึ่งปีแรก PS มีกำไรสุทธิ 1,635.54 ล้านบาท ลดลงเล็กน้อยจากงวดเดียวกันของปีที่มีกำไรสุทธิ 1,719.03 ล้านบาท
ขณะที่งวดไตรมาส 2 มีกำไรสุทธิ 1,002.41 ล้านบาท เพิ่มขึ้นอย่างมากจากงวดเดียวกันของปีก่อนที่มีกำไรสุทธิ 987.65 ล้านบาท 
ทริส ระบุว่า หุ้นกู้ชุดใหม่ที่จะเสนอขาย 5,000 ล้านบาทครั้งนี้ PS จะนำไปคืนหนี้เงินกู้ระยะสั้น